**Arno Esch** (født 6. februar 1928 i Memel, henrettet 24. juli 1951 i Moskva) var en tysk student, pasifist og liberal politiker i DDR. Han ble henrettet i Sovjetunionen i 1951.

Biografi
--------

Esch flyktet med sin familie til Mecklenburg i 1944. I 1946 begynte han å studere jus ved universitetet i Rostock, og ble medlem av Liberal-Demokratische Partei Deutschlands (LDPD). Som ungdomssekretær i LDPD ytret han seg kritisk til kommunistenes krav på en lederrolle. I 1949 ble han innvalgt i sentralstyret i LDPD, og medvirket i utformingen av partiets program.

Esch var pasifist, og gikk inn for retten til militærnekting. I en artikkel i *Norddeutsche Zeitung* gikk han inn for en sosialt orientert liberalisme, maktfordeling, borgerrettigheter og avskaffelse av dødsstraffen. Et av hans utsagn som vekket mest oppsikt var 

> Ein liberaler Chinese steht mir näher als ein deutscher Kommunist.
> 
> 
> norsk: en liberal kineser står meg mer nær enn en tysk kommunist
> 
> 

I august 1949 kom han i søkelyset til Sozialistische Einheitspartei Deutschlands, som mente å se en fare i ham. 18. oktober samme år ble han og 12 andre liberale politikere fra Mecklenburg arrestert. I juli 1950 ble han dømt til døden av et sovjetisk militærtribunal, anklaget for «spionasje» og for å ha dannet en «kontrarevolusjonær organisasjon». Han ble deretter sendt til Moskva, der han i 1951 igjen ble dømt til døden og skutt 24. juli samme år i KGB-hovedkvarteret Lubjanka, 23 år gammel.

Han ble rehabilitert av sovjetisk høyesterett i 1990, et år før Sovjetunionens sammenbrudd.

Arno-Esch-Stiftung, en FDP-tilknyttet stiftelse i Mecklenburg-Vorpommern, er oppkalt etter ham. Det samme er Arno Esch-prisen, som deles ut av Verband Liberaler Akademiker. Det står videre en minnetavle ved universitetet i Rostock.

Han regnes av Arbeitsgemeinschaft Orte der Demokratiegeschichte å være blant de 100 viktigste personer som i løpet av de siste 200 år, har bidratt til dannelsen av demokratiet i Tyskland.

Referanser
----------

1. 1 2   Gemeinsame Normdatei, besøkt 24. april 2014[Hentet fra Wikidata]
2. ↑   Gemeinsame Normdatei, besøkt 11. desember 2014[Hentet fra Wikidata]
3. ↑  «100 Köpfe der Demokratie». *demokratie-geschichte.de*. Besøkt 23. juli 2021.

Litteratur
----------

* Horst Köpke, Friedrich-Franz Wiese: *Mein Vaterland ist die Freiheit: Das Schicksal des Studenten Arno Esch*. Rostock, Hinstorff, 1990, ISBN 3-356-00373-9
* Hartwig Bernitt, Friedrich-Franz Wiese: *Arno Esch: Eine Dokumentation*. Verband Ehemaliger Rostocker Studenten (VERS), Danneberg/Elbe 1994
* Thomas Ammer: *Universität zwischen Demokratie und Diktatur: Ein Beitrag zur Nachkriegsgeschichte der Universität Rostock*. Verlag Wissenschaft und Politik, Köln 1969
* Hermann Marx: *Liberale Studenten im Widerstand*. Liberaler Studentenbund Deutschlands, Bonn o.J.
* Waldemar Krönig, Klaus-Dieter Müller: *Anpassung, Widerstand, Verfolgung: Hochschule und Studenten in der SBZ und DDR 1945-1961*. Verlag Wissenschaft und Politik, Köln 1994, ISBN 3-8046-8806-3

Eksterne lenker
---------------

* (de) Verk av og om Arno Esch i katalogen til det tyske nasjonalbiblioteket

|  |  |
| --- | --- |
| Oppslagsverk/autoritetsdata | Prabook **·** Deutsche Biographie **·** VIAF **·** GND **·** LCCN **·** ISNI
 |

Portal: Tyskland